PSH คาดยอดขายกลุ่มพรีเมียมโตทะลุเป้า 7.5 พันลบ. โชว์แบ็กล็อก 1.9 หมื่นลบ.รับรู้ถึงปี 63
PSH คาดยอดขายกลุ่มพรีเมียมโตทะลุเป้า 7.5 พันลบ. โชว์แบ็กล็อก 1.9 หมื่นลบ.รับรู้ถึงปี 63
PSH คาดยอดขายกลุ่มพรีเมียมโตทะลุเป้า 7.5 พันลบ. โชว์แบ็กล็อก 1.9 หมื่นลบ.รับรู้ถึงปี 63
23 ก.ค. 2562

นายประเสริฐ แต่ดุลยสาธิต ประธานเจ้าหน้าที่บริหาร กลุ่มธุรกิจพฤกษา เรียลเอสเตท-พรีเมียม บริษัท พฤกษา เรียลเอสเตท ในกลุ่ม บริษัท พฤกษา โฮลดิ้ง จำกัด (มหาชน) หรือ PSH เปิดเผยว่า บริษัทคาดว่ายอดขายของกลุ่มพรีเมียมจะทำได้เกินเป้าหมายที่ตั้งไว้ หลังจากครึ่งปีแรกทำได้แล้ว 5 พันล้านบาท จากเป้าหมายทั้งปี 7.5 พันล้านบาท เป็นผลจากการขายโครงการในสต็อก และเปิดโครงการ CHAPTER จุฬาฯ-สามย่าน มูลค่า 1.35 พันล้านบาท ซึ่งทำยอดขายไปได้แล้ว 90%
ขณะที่ในช่วงเดือน ก.ค.และต้นเดือน ส.ค.นี้ บริษัทจะเปิดขายโครงการ CHAPTER เจริญนคร-ริเวอร์ไซด์ มูลค่า 4.72 พันล้านบาท ราคาขายเฉลี่ย 150,000-200,000 บาท/ตารางเมตร หรือเริ่ม 3.29-34 ล้านบาท/ยูนิต เป็นคอนโดมิเนียมติดริมแม่น้ำเจ้าพระยาย่านเจริญนคร เจาะกลุ่มคนรุ่นใหม่ที่ชอบใช้ชีวิตในเมือง แต่ขณะเดียวกันก็ต้องการที่พักอาศัยติดริมแม่น้ำ ปัจจุบันเปิดขายรอบพิเศษซึ่งทำยอดขายได้ 90% หรือราว 4 พันล้านบาท และส่วนที่เหลืออีก 10% คาดว่าจะหมดในรอบ Open house วันที่ 3-4 ส.ค.นี้
สำหรับโครงการ CHAPTER เจริญนคร-ริเวอร์ไซด์จะเป็นโครงการที่ทำให้ยอดขายของกลุ่มพรีเมียมเกินเป้าหมายที่ตั้งไว้ และบริษัทจะเลื่อนการเปิดโครงการใหม่อีก 1 โครงการที่จะเปิดในปีนี้ออกไปเปิดในปี 63 แทน ได้แก่ โครงการ CHAPTER ทองหล่อ 25 มูลค่า 1.82 พันล้านบาท หลังจากที่ทำยอดขายปีนี้ได้เป็นไปตามเป้าแล้ว
ส่วนการเปิดโครงการใหม่ของกลุ่มพรีเมียมในปี 63 ในเบื้องต้นจะเปิด 3-4 โครงการ ซึ่งเป็นโครงการที่บริษัทมีที่ดินรองรับการพัฒนาอยู่แล้ว ได้แก่ โครงการ CHAPTER ทองหล่อ 25 และโครงการในย่านพญาไท มูลค่ากว่า 1 พันล้านบาท และอีก 1-2 โครงการที่จะประกาศอีกครั้ง
นายประเสริฐ กล่าวอีกว่า ภาพรวมของตลาดอสังหาริมทรัพย์ไทยในไตรมาส 2/62 ผู้พัฒนาอสังหาริมทรัพย์ต่าง ๆ เริ่มทยอยกลับมาเปิดโครงการใหม่อีกครั้ง โดยการเปิดโครงการใหม่ของทั้งตลาดเพิ่มขึ้น 42% เมื่อเทียบกับช่วงเดียวกันของปีก่อน และการเปิดคอนโดมิเนียมใหม่ในกรุงเทพฯเพิ่มขึ้น 53% เมื่อเทียบกับไตรมาสก่อนหน้า และเติบโต 96% เมื่อเทียบกับช่วงเดียวกันของปีก่อน แต่ยอดขายคอนโดมิเนียมในกรุงเทพฯยังติดลบ 16% เมื่อเทียบกับไตรมาสก่อนหน้า และติดลบ 17% เมี่อเทียบกับช่วงเดียวกันของปีก่อน เนื่องจากการเริ่มบังคับใช้ของมาตรการ LTV และภาวะเศรษฐกิจชะลอตัวส่งผลต่อความมั่นใจและการตัดสินซื้อที่อยู่อาศัย
อย่างไรก็ตาม การที่บริษัทยังมียอดขายเติบโตขึ้น โดยเฉพาะในกลุ่มพรีเมียมมาจากการเดินหน้ากลยุทธ์ใหม่ในการพัฒนาโครงการคอนโดมิเนียม ซึ่งมีการทำสำรวจตลาดและสำรวจความต้องการของลูกค้าในการซื้อที่อยู่อาศัย โดยเน้นกลุ่มที่ลูกค้าที่เป็น Specific Demand ซึ่งบริษัทเห็นกลุ่มลูกค้าที่ชัดเจน บนทำเลที่มีศักยภาพและตรงกับความต้องการของลูกค้า พร้อมกับพัฒนาสินค้าที่ไม่ซ้ำกับผู้พัฒนารายอื่น และมีขนาดห้องที่ตรงกับความต้องการของลูกค้าในกลุ่มนั้น ๆ ทำให้บริษัทประสบความสำเร็จในด้านยอดขายจากโครงการที่ผ่านมาในปีนี้
“เรามองทำเลแทนลูกค้าแบบถูกที่และถูกคน อีกทั้งการปรับตัว การมองลูกค้าและสินค้าที่ชัดเจนและตอบโจทย์ ทำให้ธุรกิจสามารถอยู่รอดได้ในภาวะขาลงของอุตสาหกรรม เรามองหาดีมานด์และหาสินค้าที่ตอบโจทย์ความต้องการของลูกค้าที่เหมาะสมที่เป็น Specific Demand ซึ่งทำให้เราประสบความสำเร็จ” นายประเสริฐ กล่าว
ด้านเป้าหมายยอดโอนของกลุ่มพรีเมียมในปี 62 ตั้งเป้าไว้ที่ 5 พันล้านบาท ซึ่งยอดโอนในครึ่งปีแรกของปีนี้ทำได้แล้ว 3 พันล้านบาท และในช่วงครึ่งปีหลังมั่นใจว่าจะมีการโอนได้ตามเป้าหมายที่ตั้งไว้ โดยในครึ่งปีแรกกลุ่มพรีเมียมมีมูลค่ายอดขายรอโอน (Backlog) อยู่ที่ 1.8-1.9 หมื่นล้านบาท จากทั้งหมด 10 โครงการที่เปิดขายไปแล้ว ซึ่ง Backlog ของกลุ่มพรีเมียมในครึ่งปีแรกคิดเป็นสัดส่วน 50% ของ Backlog ทั้งหมดในพฤกษา ซึ่งจะมีการรับรู้รายได้ในครึ่งปีหลังส่วนหนึ่ง และจะทยอยรับรู้ส่วนใหญ่เกือบทั้งหมดภายในปี 63